Borgtog vir veespekulante(Foto: Save the Beasts. Stop the Slaughter, Facebook) Die sewe verdagtes, onder wie ’n paar veespekulante, wat vandeesweek op aanklagte van veediefstal in Noordwes in hegtenis geneem is, is Woensdag op borgtog vrygelaat. Die verdagtes is egter onder huisarres geplaas en sal vir eers slegs die huis mag verlaat om werk toe te gaan. Willem Petrus Boshoff (46), Carel Stephan Wallis (47), Ntlhothana Motswabangwe (33), Rapula Letsapa (25), Johannes Wessel (49), Simon Wessel (47) en Janine Hill (50) het vroeër vandag in die landdroshof in Molopo verskyn waar borgtog aan elk van hulle toegestaan is. Boshoff is op borgtog van R10 000 vrygelaat terwyl borgtog van R12 000 aan Wallis toegestaan is. Motswabangwe, Johannes Wessel, Simon Wessel en Hill is elkeen op borgtog van R5 000 vrygelaat en Letsapa op borgtog van R3 000. Borgtog is toegestaan op voorwaarde dat die verdagtes elke Maandag en Vrydag by hul naaste polisiestasies aanmeld. Dit word ook van hulle verwag om nie met die staat se getuies in te meng nie. Die sewe verdagtes is vandeesweek tot gemeenskapslede se skok in boeie geslaan nadat 42 stuks vee van ongeveer R500 000 teruggevind is. Die vee is van ’n pastoor in die omgewing gesteel. Maroela Media het vroeër berig die sewe verdagtes is Donderdag omstreeks 02:00 in die Ottoshoop-omgewing in hegtenis geneem nadat hulle klaarblyklik op heterdaad betrap is. Henry Mamothame, woordvoerder van die Nasionale Vervolgingsgesag in Noordwes, sê die verdagtes staan nou tereg op vyf voorlopige aanklagte van diefstal, versuim om ’n bevredigende verklaring vir die besit van die vee te verskaf, die verkryging van vee van persone wie se adresse onbekend is, die vervoer van vee sonder ’n sertifikaat en die afwesigheid van redelike gronde om te glo dat die vee behoorlik verkry is. Die saak is intussen vir verdere ondersoek tot einde Januarie uitgestel.